作者：张炎
词牌/韵律：瑶台聚八仙・新雁过妆楼

paragraphs: 春树江东。
吟正远、清气竟入崆峒。
问余栖处，只在缥缈山中。
此去山中何所有，芰荷制了集芙蓉。
且扶筇。
倦游万里，独对青松。
行藏也须在我，笑晋人为菊，出岫方浓。
淡然无心，古意且许谁同。
飞符夜深润物，自呼起苍龙雨太空。
舒还卷，看满楼依旧，霁日光风。